title: Εκτελεστικός κανονισμός (ΕΕ) 2015/1311 της Επιτροπής, της 24ης Ιουλίου 2015, για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Plate de Florenville (ΠΓΕ)]

text:
               31.7.2015

               EL

               Επίσημη Εφημερίδα της Ευρωπαϊκής Ένωσης

               L 203/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1311 ΤΗΣ ΕΠΙΤΡΟΠΉΣ
   της 24ης Ιουλίου 2015
   για την καταχώριση ονομασίας στο μητρώο προστατευόμενων ονομασιών προέλευσης και προστατευόμενων γεωγραφικών ενδείξεων [Plate de Florenville (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση για την καταχώριση της ονομασίας«Plate de Florenville», που υπέβαλε το Βέλγιο, δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή βάσει του άρθρου 51 του κανονισμού (ΕΕ) αριθ. 1151/2012, πρέπει να καταχωριστεί η ονομασία «Plate de Florenville»,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Plate de Florenville» (ΠΓΕ).
   Η ονομασία που αναφέρεται στο πρώτο εδάφιο αφορά προϊόν της κλάσης 1.6. Φρούτα, λαχανικά και δημητριακά, νωπά ή μεταποιημένα, του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Ιουλίου 2015.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 72 της 28.2.2015, σ. 26.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).


title: Εκτελεστικός κανονισμός (ΕΕ) αριθ. 15/2014 της Επιτροπής, της 9ης Ιανουαρίου 2014 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               10.1.2014

               EL

               Επίσημη Εφημερίδα της Ευρωπαϊκής Ένωσης

               L 5/1

      ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 15/2014 ΤΗΣ ΕΠΙΤΡΟΠΉΣ

   της 9ης Ιανουαρίου 2014
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 9 Ιανουαρίου 2014.

            Για την Επιτροπή, εξ ονόματος του Προέδρου,
         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  AL

                  97,3

                  MA

                  76,1

                  TN

                  85,4

                  TR

                  129,0

                  ZZ

                  97,0

                  0707 00 05

                  MA

                  158,2

                  TR

                  143,8

                  ZZ

                  151,0

                  0709 93 10

                  MA

                  63,1

                  TR

                  130,8

                  ZZ

                  97,0

                  0805 10 20

                  EG

                  43,4

                  MA

                  85,5

                  TR

                  83,5

                  ZA

                  44,3

                  ZZ

                  64,2

                  0805 20 10

                  IL

                  186,9

                  MA

                  72,7

                  ZZ

                  129,8

                  0805 20 30, 0805 20 50, 0805 20 70, 0805 20 90

                  IL

                  75,9

                  JM

                  93,8

                  MA

                  117,4

                  TR

                  80,8

                  ZZ

                  92,0

                  0805 50 10

                  EG

                  66,2

                  TR

                  70,6

                  ZZ

                  68,4

                  0808 10 80

                  CN

                  110,7

                  MK

                  27,7

                  US

                  155,4

                  ZZ

                  97,9

                  0808 30 90

                  CN

                  53,4

                  US

                  144,5

                  ZZ

                  99,0

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/376 του Συμβουλίου, της 6ης Μαρτίου 2015 , για την εφαρμογή του άρθρου 16 παράγραφος 2 του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη

text:
               7.3.2015

               EL

               Επίσημη Εφημερίδα της Ευρωπαϊκής Ένωσης

               L 64/15

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/376 ΤΟΥ ΣΥΜΒΟΥΛΊΟΥ
   της 6ης Μαρτίου 2015
   για την εφαρμογή του άρθρου 16 παράγραφος 2 του κανονισμού (ΕΕ) αριθ. 204/2011 σχετικά με περιοριστικά μέτρα λόγω της κατάστασης στη Λιβύη
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 204/2011 του Συμβουλίου, της 2ας Μαρτίου 2011, σχετικά με περιοριστικά μέτρα λόγω της κατάστασης στη Λιβύη (1), και ιδίως το άρθρο 16 παράγραφος 2,
   Εκτιμώντας τα ακόλουθα:

               (1)

               Στις 2 Μαρτίου 2011 το Συμβούλιο εξέδωσε τον κανονισμό (ΕE) αριθ. 204/2011.

               (2)

               Κατόπιν της απόφασης που εξέδωσε το Γενικό Δικαστήριο στις 24 Σεπτεμβρίου 2014 για την υπόθεση T-348/13 (2), το όνομα του κ. Ahmed Mohammed Qadhaf Al-Dam πρέπει να διαγραφεί από το παράρτημα ΙΙΙ του κανονισμού (ΕΕ) αριθ. 204/2011. Επιπλέον, θα πρέπει να επικαιροποιηθούν τα στοιχεία για ένα πρόσωπο που είναι καταχωρισμένο στο προαναφερθέν παράρτημα.

               (3)

               Συνεπώς, ο κανονισμός (ΕΕ) αριθ. 204/2011 θα πρέπει να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα III του κανονισμού (ΕΕ) αριθ. 204/2011 τροποποιείται όπως ορίζεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Μαρτίου 2015.

            Για το Συμβούλιο

            Ο Πρόεδρος

         K. GERHARDS

      (1)  ΕΕ L 58 της 3.3.2011, σ. 1.

      (2)  Δεν έχει ακόμα δημοσιευθεί στη Συλλογή.

      ΠΑΡΑΡΤΗΜΑ

                  1.

                  Η καταχώριση για το ακόλουθο πρόσωπο στο παράρτημα ΙΙΙ του κανονισμού (ΕΕ) αριθ. 204/2011 αντικαθίσταται από τα εξής:

                              Ονοματεπώνυμο

                              Αναγνωριστικά στοιχεία

                              Λόγοι

                              Ημερομηνία καταχώρισης

                              «1.

                              ABDULHAFIZ, Mas'ud (Συνταγματάρχης) — άλλως ABDULHAFID (επώνυμο) Massoud (όνομα)

                              Αξίωμα: Διοικητής Ενόπλων Δυνάμεων
                              Ημερομηνία γέννησης: 1η Ιανουαρίου 1937
                              Τόπος γέννησης: Τρίπολη, Λιβύη

                              3ος τη τάξει στις Ένοπλες Δυνάμεις, με σημαντικό ρόλο στη Στρατιωτική Υπηρεσία Πληροφοριών

                              28.2.2011»

                  2.

                  Η καταχώριση για το ακόλουθο πρόσωπο στο παράρτημα ΙΙΙ του κανονισμού (ΕΕ) αριθ. 204/2011 αντικαθίσταται από τα εξής:

                              «8.

                              QADHAF AL-DAM, Ahmed Mohammed.»

                        .


title: Εκτελεστικός κανονισμός (ΕΕ) αριθ. 338/2011 της Επιτροπής, της 7ης Απριλίου 2011 , για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Magiun de prune Topoloveni (ΠΓΕ)]

text:
               8.4.2011

               EL

               Επίσημη Εφημερίδα της Ευρωπαϊκής Ένωσης

               L 94/21

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 338/2011 ΤΗΣ ΕΠΙΤΡΟΠΉΣ
   της 7ης Απριλίου 2011
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Magiun de prune Topoloveni (ΠΓΕ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 510/2006 του Συμβουλίου, της 20ής Μαρτίου 2006, για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (1), και ιδίως το άρθρο 7 παράγραφος 4 πρώτο εδάφιο,
   Εκτιμώντας τα ακόλουθα:

               (1)

               Σύμφωνα με το άρθρο 6 παράγραφος 2 πρώτο εδάφιο του κανονισμού (ΕΚ) αριθ. 510/2006, η αίτηση που υπέβαλε η Ρουμανία για την καταχώριση της ονομασίας «Magiun de prune Topoloven», δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί στην Επιτροπή καμία δήλωση ένστασης βάσει του άρθρου 7 του κανονισμού (ΕΚ) αριθ. 510/2006, η εν λόγω ονομασία πρέπει να καταχωριστεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία που αναφέρεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Απριλίου 2011.

            Για την Επιτροπή, εξ ονόματος του Προέδρου,
         Dacian CIOLOŞ

            Μέλος της Επιτροπής

      (1)  ΕΕ L 93 της 31.3.2006, σ. 12.

      (2)  ΕΕ C 241 της 8.9.2010, σ. 3.

      ΠΑΡΑΡΤΗΜΑ
      Γεωργικά προϊόντα προοριζόμενα για ανθρώπινη κατανάλωση τα οποία προβλέπονται στο παράρτημα I της Συνθήκης:

         Κλάση 1.6.   Φρούτα, λαχανικά και δημητριακά, νωπά ή μεταποιημένα

      ΡΟΥΜΑΝΙΑ
      Magiun de prune Topoloveni (ΠΓΕ)


title: Εκτελεστικός κανονισμός (ΕΕ) 2017/402 του Συμβουλίου, της 7ης Μαρτίου 2017, για την εφαρμογή του άρθρου 20 παράγραφος 3 του κανονισμού (ΕΕ) 2015/735 σχετικά με περιοριστικά μέτρα λόγω της κατάστασης στο Νότιο Σουδάν

text:
               9.3.2017

               EL

               Επίσημη Εφημερίδα της Ευρωπαϊκής Ένωσης

               L 63/7

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/402 ΤΟΥ ΣΥΜΒΟΥΛΊΟΥ
   της 7ης Μαρτίου 2017
   για την εφαρμογή του άρθρου 20 παράγραφος 3 του κανονισμού (ΕΕ) 2015/735 σχετικά με περιοριστικά μέτρα λόγω της κατάστασης στο Νότιο Σουδάν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2015/735 του Συμβουλίου, της 7ης Μαΐου 2015, σχετικά με περιοριστικά μέτρα λόγω της κατάστασης στο Νότιο Σουδάν και την κατάργηση του κανονισμού (EE) αριθ. 748/2014 (1) και ιδίως το άρθρο 20 παράγραφος 3,
   Έχοντας υπόψη την πρόταση της Ύπατης Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 7 Μαΐου 2015 το Συμβούλιο εξέδωσε τον κανονισμό (ΕΕ) αριθ. 2015/735.

               (2)

               Στις 12 Ιανουαρίου 2017, η Επιτροπή του Συμβουλίου Ασφαλείας των Ηνωμένων Εθνών επικαιροποίησε σύμφωνα με την απόφαση 2206 (2015) του Συμβουλίου Ασφαλείας των Ηνωμένων Εθνών τις πληροφορίες σχετικά με έξι πρόσωπα που υπόκεινται σε περιοριστικά μέτρα.

               (3)

               Το παράρτημα I του κανονισμού (ΕΕ) 2015/735 θα πρέπει συνεπώς να τροποποιηθεί αναλόγως,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα I του κανονισμού (ΕΕ) 2015/735 τροποποιείται σύμφωνα με το παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 7 Μαρτίου 2017.

            Για το Συμβούλιο

            Ο Πρόεδρος

         L. GRECH

      (1)  ΕΕ L 117 της 8.5.2015, σ. 13.

      ΠΑΡΑΡΤΗΜΑ
      Οι καταχωρίσεις για τα κατωτέρω πρόσωπα αντικαθίστανται από τις ακόλουθες καταχωρίσεις:
      A.   ΠΡΟΣΩΠΑ

      1.   Gabriel JOK RIAK [γνωστός και ως: α) Gabriel Jok β) Jok Riak γ) Jock Riak]

      Βαθμός: Αντιστράτηγος
      Χαρακτηρισμός: Διοικητής του Πρώτου Σώματος του Λαϊκού Απελευθερωτικού Στρατού του Σουδάν (SPLA)
      Ημερομηνία γέννησης: 1966
      Τόπος γέννησης: Bor, Σουδάν/Νότιο Σουδάν,
      Εθνικότητα: Νότιο Σουδάν
      Διεύθυνση: α) Πολιτεία Unity, Νότιο Σουδάν β) Wau, Δυτικό El Ghazal, Νότιο Σουδάν
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Διοικητής του Πρώτου Σώματος του SPLA, το οποίο δρα ως επί το πλείστον εντός της Πολιτείας Unity, από τον Ιανουάριο 2013. Υπό την ιδιότητά του αυτή διεύρυνε ή παρέτεινε τη σύρραξη στο Νότιο Σουδάν παραβιάζοντας τη συμφωνία για την κατάπαυση των εχθροπραξιών. Ο SPLA αποτελεί στρατιωτική οντότητα του Νοτίου Σουδάν που συμμετέχει σε επιχειρήσεις που έχουν παρατείνει τη σύρραξη στο Νότιο Σουδάν, συμπεριλαμβανομένων παραβιάσεων της συμφωνίας τερματισμού των εχθροπραξιών του Ιανουαρίου 2014 και της συμφωνίας της 9ης Μαΐου 2014 για την επίλυση της κρίσης στο Νότιο Σουδάν, η οποία αποτελούσε εκ νέου δέσμευση για την εφαρμογή της συμφωνίας τερματισμού των εχθροπραξιών (CoHA), και παρεμπόδισε τις δραστηριότητες της Ομάδας παρακολούθησης και επαλήθευσης της Διακυβερνητικής Αρχής για την Ανάπτυξη (IGAD-MVM). Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5879060

         Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

      Ο Gabriel Jok Riak καταχωρίστηκε την 1η Ιουλίου 2015 σύμφωνα με τις παραγράφους 7α), 7στ) και 8 της απόφασης 2206/2015 σχετικά με «πράξεις ή πολιτικές με στόχο ή αποτέλεσμα τη διεύρυνση ή παράταση της σύρραξης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων παραβιάσεων της συμφωνίας για τον τερματισμό των εχθροπραξιών», «την παρεμπόδιση των δραστηριοτήτων των διεθνών ειρηνευτικών, διπλωματικών ή ανθρωπιστικών αποστολών στο Νότιο Σουδάν, συμπεριλαμβανομένης της Ομάδας παρακολούθησης και επαλήθευσης της Διακυβερνητικής Αρχής για την Ανάπτυξη ή της παροχής ή διανομής ανθρωπιστικής βοήθειας ή της πρόσβασης σε αυτή», και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».
      Ο Gabriel Jok Riak είναι ο διοικητής της πρώτης Μεραρχίας του Λαϊκού Απελευθερωτικού Στρατού του Σουδάν (SPLA), μιας στρατιωτικής οντότητας που έχει προβεί σε ενέργειες οι οποίες παρέτειναν τη σύγκρουση στο Νότιο Σουδάν, συμπεριλαμβανομένων παραβιάσεων της συμφωνίας τερματισμού των εχθροπραξιών του Ιανουαρίου 2014 (CoHA) και της συμφωνίας της 9ης Μαΐου 2014 για την επίλυση της κρίσης στο Νότιο Σουδάν (συμφωνία του Μαΐου), η οποία αποτελούσε εκ νέου δέσμευση για την εφαρμογή της συμφωνίας τερματισμού των εχθροπραξιών (CoHA).
      Ο Jok Riak είναι ο Διοικητής του Πρώτου Σώματος του SPLA, ο οποίος δρα ως επί το πλείστον εντός της Πολιτείας Unity, από τον Ιανουάριο 2013. Η τρίτη, η τέταρτη και η πέμπτη Μεραρχία του SPLA υπακούουν στο Διοικητή της πρώτης Μεραρχίας, Jok Riak.
      Ο Jok Riak και το πρώτο και το τρίτο σώμα του SPLA υπό τη γενική του διοίκηση συμμετείχαν σε διάφορες ενέργειες, όπως περιγράφεται κατωτέρω, κατά παράβαση των δεσμεύσεων της CoHA του Ιανουαρίου 2014 να παύσουν όλες οι στρατιωτικές ενέργειες μεταξύ των αντιμαχόμενων δυνάμεων, σε άλλες προκλητικές πράξεις που θα μπορούσαν να οδηγήσουν σε στρατιωτική αντιπαράθεση.
      Οι δυνάμεις του SPLA υπό τη διοίκηση του Jok Riak παραβίασαν επανειλημμένα την CoHA με τις άμεσες εχθροπραξίες.
      Στις 10 Ιανουαρίου 2014 δύναμη του SPLA υπό την ηγεσία του διοικητή της πρώτης Μεραρχίας Jok Riak κατέλαβε το Bentiu, το οποίο βρισκόταν προηγουμένως υπό τον έλεγχο των στρατιωτικών δυνάμεων του αντικαθεστωτικού Λαϊκού απελευθερωτικού στρατού του Σουδάν (SPLM-IO) από τις 20 Δεκεμβρίου 2013. Η τρίτη Μεραρχία του SPLA έστησε ενέδρα και βομβάρδισε τους μαχητές του SPLM-IO κοντά στο Leer λίγο μετά την υπογραφή της CoHA του Ιανουαρίου 2014 και στα μέσα Μαΐου του 2014 κατέλαβε την επαρχία Mayom και σκότωσε περισσότερους από 300 στρατιώτες του SPLM-IO.
      Στις 4 Μαΐου 2014 δύναμη του SPLA υπό την ηγεσία του Jok Riak επανακατέλαβε το Bentiu. Στην κρατική τηλεόραση στη Juba, εκπρόσωπος του SPLA δήλωσε ότι ο κυβερνητικός στρατός υπό τη διοίκηση του Jok Riak κατέλαβε το Bentiu στις τέσσερις το απόγευμα, με τη συμμετοχή της τρίτης Μεραρχίας και ειδικών δυνάμεων του SPLA. Λίγες ώρες μετά την ανακοίνωση της συμφωνίας του Μαΐου, οι δυνάμεις της τρίτης και της τέταρτης Μεραρχίας επιτέθηκαν και απέκρουσαν τις αντικαθεστωτικές δυνάμεις που είχαν νωρίτερα επιτεθεί στις θέσεις του SPLA κοντά στο Bentiu και τις βόρειες πετρελαιοπαραγωγές περιοχές του Νοτίου Σουδάν.
      Εξάλλου, μετά την υπογραφή της συμφωνίας του Μαΐου, δυνάμεις της τρίτης Μεραρχίας του SPLA επανακατέλαβαν το Wang Kai, και ο διοικητής της Μεραρχίας Santino Deng Wol επέτρεψε στους στρατιώτες του να σκοτώσουν οποιονδήποτε έφερε όπλο ή κρυβόταν σε σπίτια και τους διέταξε να κάψουν τα σπίτια στα οποία είχαν καταφύγει οι δυνάμεις της αντιπολίτευσης.
      Στα τέλη του Απριλίου και Μαΐου 2015 οι δυνάμεις του πρώτου τομέα υπό τη διοίκηση του Jok Riak πραγματοποίησαν ολοκληρωτική στρατιωτική επίθεση κατά των δυνάμεων της αντιπολίτευσης στην πολιτεία Unity από την πολιτεία Lakes.
      Κατά παράβαση των όρων της CoHA, όπως αναφέρθηκε παραπάνω, ο Jok Riak λέγεται ότι επεχείρησε να επισκευάσει και να μετασκευάσει άρματα μάχης προκειμένου να τα χρησιμοποιήσει κατά των δυνάμεων της αντιπολίτευσης στις αρχές Σεπτεμβρίου 2014. Στα τέλη του Οκτωβρίου 2014, τουλάχιστον 7 000 στρατιώτες του SPLA και βαρύς οπλισμός της τρίτης και της τέταρτης Μεραρχίας χρησιμοποιήθηκαν για να ενισχύσουν τα στρατεύματα της τέταρτης Μεραρχίας που έφεραν το βάρος επίθεσης από τις δυνάμεις της αντιπολίτευσης κοντά στο Bentiu. Τον Νοέμβριο του 2014, o SPLA έφερε στον τομέα αρμοδιότητας του πρώτου σώματος νέο στρατιωτικό εξοπλισμό και οπλισμό, συμπεριλαμβανομένων τεθωρακισμένων οχημάτων, ελικοπτέρων, πυροβόλων και πυρομαχικών, κατά πάσα πιθανότητα για αντιμετώπιση των αντικαθεστωτικών δυνάμεων. Στις αρχές του Φεβρουαρίου 2015, ο Jok Riak λέγεται ότι διέταξε την αποστολή τεθωρακισμένων στο Bentiu, πιθανώς ως απάντηση στις πρόσφατες ενέδρες των αντικαθεστωτικών δυνάμεων.
      Μετά την επίθεση του Απριλίου και Μαΐου 2015 στην πολιτεία Unity, το Πρώτο Σώμα του SPLA απέρριψε τα αιτήματα της Ομάδας παρακολούθησης και επαλήθευσης της Διακυβερνητικής Αρχής για την Ανάπτυξη (IGAD-MVM) στο Bentiu για διερεύνηση αυτής της παραβίασης της CοΗΑ· με τον τρόπο αυτό δεν επέτρεψε στην IGAD-MVM να έχει ελευθερία κινήσεων ώστε να υλοποιήσει την εντολή της.
      Επιπλέον, τον Απρίλιο του 2014, ο Jok Riak επέκτεινε τη σύγκρουση στο Νότιο Σουδάν αφού αναφέρεται να εξόπλισε και να κινητοποίησε περίπου 1 000 νέους της εθνότητας Dinka για να συμπληρώσει τις παραδοσιακές δυνάμεις του SPLA.
      2.   Simon Gatewech DUAL [γνωστός και ως: α) Simon Gatwich Dual β) Simon Getwech Dual γ) Simon Gatwec Duel δ) Simon Gatweach ε) Simon Gatwick στ) Simon Gatwech ζ) Simon Garwich η) General Gaduel θ) Dhual]

      Βαθμός: Υποστράτηγος
      Χαρακτηρισμός: Αρχηγός του Γενικού Επιτελείου του Αντικαθεστωτικού SPLA (SPLA-IO)
      Ημερομηνία γέννησης: 1953
      Τόπος γέννησης: α) Akobo, πολιτεία Jonglei, Σουδάν/Νότιο Σουδάν, β) Επαρχία Uror, Πολιτεία Jonglei, Σουδάν/Νότιο Σουδάν
      Διεύθυνση: πολιτεία Jonglei, Σουδάν/Νότιο Σουδάν
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Είναι ο αρχηγός του Γενικού Επιτελείου του Αντικαθεστωτικού Λαϊκού Απελευθερωτικού Κινήματος του Σουδάν (SPLM-IO) και πρώην Διοικητής των δυνάμεων της αντιπολίτευσης στην πολιτεία Jonglei. Οι δυνάμεις του διεξήγαγαν στις αρχές Φεβρουαρίου 2015 επίθεση στην πολιτεία Jonglei και από τον Μάρτιο του 2015 προσπάθησε να διαταράξει την ειρήνη στην πολιτεία Jonglei μέσω επιθέσεων κατά του άμαχου πληθυσμού. Φωτογραφία διαθέσιμη για καταχώριση στην Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών https://www.interpol.int/en/notice/search/un/5879066

         Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

      Ο Simon Gatwech Dual καταχωρίστηκε την 1η Ιουλίου 2015 σύμφωνα με τις παραγράφους 6, 7 στοιχείο α), 7 στοιχείο δ) και 8 της απόφασης 2206 (2015) ως «υπεύθυνος για, ή συνένοχος σε, ή έχει ασκήσει, άμεσα ή έμμεσα, δράσεις ή πολιτικές που απειλούν την ειρήνη, την ασφάλεια ή τη σταθερότητα του Νότιου Σουδάν·»«δράσεις ή πολιτικές που έχουν ως στόχο ή ως αποτέλεσμα την επέκταση ή παράταση της σύγκρουσης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων παραβιάσεων της συμφωνίας τερματισμού των εχθροπραξιών»· «στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμού ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων, ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο, ή μέσω συμπεριφοράς που συνιστά σοβαρή καταστρατήγηση ή παραβίαση των ανθρωπίνων δικαιωμάτων ή παράβαση του διεθνούς ανθρωπιστικού δικαίου»· και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».
      Ο Simon Gatwech Dual (Gatwech Dual) έχει ασκήσει δράσεις ή πολιτικές που απειλούν την ειρήνη, την ασφάλεια ή τη σταθερότητα του Νότιου Σουδάν και είναι επικεφαλής του Αντικαθεστωτικού Λαϊκού Απελευθερωτικού Κινήματος του Σουδάν (SPLM-IO), οντότητας που έχει διαπράξει: δράσεις που απειλούν την ειρήνη, την ασφάλεια ή τη σταθερότητα του Νότιου Σουδάν· και έχει στοχεύσει αμάχους, συμπεριλαμβανομένων γυναικών και παιδιών, μέσω της τέλεσης πράξεων βίας.
      Ο Gatwech Dual είναι ο αρχηγός του Γενικού Επιτελείου του Αντικαθεστωτικού Λαϊκού Απελευθερωτικού Κινήματος του Σουδάν (SPLM-IO) και πρώην Διοικητής των δυνάμεων της αντιπολίτευσης στην πολιτεία Jonglei.
      Από το 2014 έως το 2015, ο Gatwech Dual είχε μεγάλο αριθμό στρατευμάτων υπό τη διοίκησή του και αποφάσιζε σχετικά αυτόνομα να ηγείται επιθέσεων. Ο Gatwech Dual επιβλέπει την ανάπτυξη του SPLM-IO και πιθανόν την ανάπτυξη ορισμένων δυνάμεων του Λευκού Στρατού (πολιτοφυλακή νέων της εθνότητας Nuer).
      Στα τέλη Απριλίου 2014, δυνάμεις υπό τη γενική διοίκηση του Gatwech Dual κέρδιζαν έδαφος στην πολιτεία Jonglei καθώς προήλαυναν προς την πρωτεύουσα της πολιτείας, Bor. Ο Gatwech Dual μπορεί να χρησιμοποίησε την είδηση της επίθεσης που εκδηλώθηκε κατά των εσωτερικά εκτοπισμένων ατόμων της εθνότητας Nuer σε εγκαταστάσεις του ΟΗΕ στο Bor στις 17 Απριλίου 2014, για να παροτρύνει τα στρατεύματά του σε αντίποινα. Ο Μηχανισμός Παρακολούθησης και Επαλήθευσης της IGAD στις πολιτείες Άνω Νείλου, Unity και Jonglei επίσης αναφέρθηκε σε δυνάμεις υπό τον Gatwech Dual στη συνοπτική έκθεσή του για τις παραβιάσεις της κατάπαυσης του πυρός της 14ης Αυγούστου 2014.
      Οι δυνάμεις του Gatwech Dual διενήργησαν στις αρχές Φεβρουαρίου 2015 επίθεση στην πολιτεία Jonglei. Από τον Μάρτιο του 2015, ο Gatwech Dual προσπάθησε να διαταράξει την ειρήνη στην πολιτεία Jonglei μέσω επιθέσεων κατά του άμαχου πληθυσμού.
      Στα τέλη Απριλίου 2015, ο Gatwech Dual συμμετείχε στο σχεδιασμό και το συντονισμό αιφνιδιαστικών επιθέσεων κατά κυβερνητικών δυνάμεων του Νότιου Σουδάν στην πολιτεία Άνω Νείλου. Στη συνοπτική έκθεση του Μηχανισμού Παρακολούθησης και Επαλήθευσης της IGAD για τις παραβιάσεις του τερματισμού των εχθροπραξιών από τις 12-31 Μαΐου 2015, απαριθμούνται παραβιάσεις από δυνάμεις της αντιπολίτευσης υπό τον έλεγχο του Gatwech, συμπεριλαμβανομένης επίθεσης κατά κυβερνητικών δυνάμεων στο Ayod.
      Οι δυνάμεις του SPLM-IO υπό τη διοίκηση του Gatwech Dual στόχευαν γυναίκες, παιδιά και αμάχους. Ο Gatwech Dual αναφέρεται να διέταξε μονάδες υπό τη διοίκησή του να θανατώσουν αιχμαλώτους πολέμου της εθνότητας Dinka, γυναίκες και παιδιά, και αξιωματικοί υπό τις διαταγές του δήλωσαν ότι οι δυνάμεις της αντιπολίτευσης δεν πρέπει να κάνουν διακρίσεις μεταξύ των διαφόρων φυλών της εθνότητας Dinka και να τους φονεύσουν όλους.
      3.   James Koang CHUOL (γνωστός και ως: α) James Koang Chol Ranley β) James Koang Chol γ) Koang Chuol Ranley δ) James Koang Chual

      Βαθμός: Υποστράτηγος
      Ημερομηνία γέννησης: 1961
      Εθνικότητα: Νότιο Σουδάν Αριθ. διαβατηρίου: R00012098, Νότιο Σουδάν
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Διορίστηκε διοικητής της Ειδικής Μεραρχίας του Αντικαθεστωτικού Λαϊκού Απελευθερωτικού Στρατού του Σουδάν (SPLA-IO) τον Δεκέμβριο του 2014. Οι δυνάμεις του έχουν διενεργήσει επιθέσεις κατά του άμαχου πληθυσμού. Το Φεβρουάριο του 2014, δυνάμεις υπό τη διοίκησή του επιτέθηκαν σε στρατόπεδα των Ηνωμένων Εθνών, νοσοκομεία, εκκλησίες και σχολεία, συμμετέχοντας σε εκτεταμένους βιασμούς, βασανιστήρια και καταστροφή περιουσιών, σε μια προσπάθεια ανεύρεσης αμάχων, στρατιωτών και αστυνομικών, συμμάχων της κυβέρνησης. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5879069

         Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

      Ο James Koang Chuol (Koang) καταχωρίστηκε την 1η Ιουλίου 2015, σύμφωνα με τις παραγράφους 6, 7 στοιχείο α), 7 στοιχείο δ) και 8 της απόφασης 2206 (2015) ως υπεύθυνος για, ή συ«νένοχος σε, ή έχει ασκήσει, άμεσα ή έμμεσα, ενέργειες ή πολιτικές που απειλούν την ειρήνη, την ασφάλεια ή τη σταθερότητα του Νότιου Σουδάν». «δράσεις ή πολιτικές που έχουν ως στόχο ή ως αποτέλεσμα την επέκταση ή παράταση της σύγκρουσης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων και των παραβιάσεων της συμφωνίας για την κατάπαυση των εχθροπραξιών»· «στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμού ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων, ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο, ή μέσω συμπεριφοράς που συνιστά σοβαρή καταστρατήγηση ή παραβίαση των ανθρωπίνων δικαιωμάτων ή παράβαση του διεθνούς ανθρωπιστικού δικαίου»· και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».
      Ο James Koang Chuol (Koang) έχει απειλήσει την ειρήνη, την ασφάλεια ή τη σταθερότητα του Νότιου Σουδάν υπό την ιδιότητά του ως επικεφαλής των αντικυβερνητικών δυνάμεων στην πολιτεία Unity του Νότιου Σουδάν, τα μέλη των οποίων στόχευαν άμαχο πληθυσμό, συμπεριλαμβανομένων γυναικών και παιδιών, μέσω δολοφονιών, πράξεων σεξουαλικής βίας και επιθέσεων σε σχολεία, νοσοκομεία, θρησκευτικούς χώρους, καθώς και χώρους συγκέντρωσης αμάχων που ζητούν καταφύγιο.
      Ο Koang λιποτάκτησε από τη θέση του ως διοικητής της τέταρτης Μεραρχίας του Λαϊκού Απελευθερωτικού Στρατού του Σουδάν (SPLA) τον Δεκέμβριο του 2013. Λαμβάνοντας διαταγές από τον Koang, λιποτάκτες στρατιώτες εκτέλεσαν 260 συστρατιώτες τους στο στρατόπεδο, προτού στρέψουν τα όπλα τους και δολοφονήσουν αμάχους στην πρωτεύουσα της πολιτείας Bentiu.
      Ο Koang διορίστηκε διοικητής της Ειδικής Μεραρχίας του Αντικαθεστωτικού Λαϊκού Απελευθερωτικού Στρατού του Σουδάν (SPLA-IO) τον Δεκέμβριο του 2014. Με τη νέα του θέση, ο Koang ηγήθηκε επιθέσεων κατά κυβερνητικών δυνάμεων στις επαρχίες Renk και Maban της πολιτείας του Άνω Νείλου τον Ιανουάριο 2015 που αναφέρθηκαν από το Μηχανισμό παρακολούθησης και επαλήθευσης της Διακυβερνητικής Αρχής για την Ανάπτυξη ως παραβιάσεις της CoHA (συμφωνία κατάπαυσης των εχθροπραξιών).
      Τον Φεβρουάριο του 2014, αφού του δόθηκε η διοίκηση των αντικυβερνητικών δυνάμεων στην πολιτεία Unity, οι δυνάμεις αυτές επιτέθηκαν σε στρατόπεδα, νοσοκομεία, εκκλησίες και σχολεία, συμμετέχοντας σε εκτεταμένους βιασμούς, βασανιστήρια και καταστροφή περιουσιών, σε μια προσπάθεια ανεύρεσης αμάχων, στρατιωτών και αστυνομικών, συμμάχων της κυβέρνησης. Στις 14-15 Απριλίου 2014, οι δυνάμεις του Koang κατέλαβαν το Bentiu μετά από σφοδρές μάχες και με επιθέσεις κατά αμάχων. Σε χωριστά συμβάντα σε τζαμί, εκκλησία και εγκαταλειμμένες εγκαταστάσεις τροφίμων στο Bentiu, οι δυνάμεις διαχώρισαν αμάχους που έβρισκαν καταφύγιο, με βάση την εθνοτική τους καταγωγή και ιθαγένεια, προτού να επιδοθούν σε στοχευμένες δολοφονίες, με αποτέλεσμα τουλάχιστον 200 νεκρούς και 400 τραυματίες. Στα μέσα του Σεπτεμβρίου 2014, σύμφωνα με πληροφορίες, ο Koang διέταξε τις δυνάμεις του να στοχοποιήσουν αμάχους Dinka κατά τη διάρκεια επίθεσης στην πολιτεία του Άνω Νείλου.
      4.   Santino Deng WOL [γνωστός και ως: α) Santino Deng Wuol β) Santino Deng Kuol]

      Βαθμός: Υποστράτηγος
      Χαρακτηρισμός: Διοικητής της 3ης Μεραρχίας του SPLA
      Ημερομηνία γέννησης: 9 Νοεμ. 1962
      Τόπος γέννησης: Aweil, Σουδάν/Νότιο Σουδάν
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Ηγήθηκε και κατηύθυνε στρατιωτική δράση κατά των δυνάμεων της αντιπολίτευσης και προχώρησε σε συγκρούσεις στρατευμάτων κατά παράβαση της CoHA. Κατά τη διάρκεια του Μαΐου 2015, οι υπό τη διοίκησή του δυνάμεις σκότωσαν παιδιά, γυναίκες και ηλικιωμένους άνδρες, έκαψαν περιουσίες και έκλεψαν ζωικό κεφάλαιο καθώς προήλαυναν μέσω της πολιτείας Unity προς το κοίτασμα πετρελαίου Τhorjath. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5879071

         Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

      Ο Santino Deng Wol καταχωρίστηκε την 1η Ιουλίου 2015 σύμφωνα με τις παραγράφους 7 στοιχείο α), 7 στοιχείο δ) και 8 της απόφασης 2206 (2015) σχετικά με «πράξεις ή πολιτικές με στόχο ή αποτέλεσμα τη διεύρυνση ή παράταση της σύρραξης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων παραβιάσεων της συμφωνίας τερματισμού των εχθροπραξιών»· «στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμού ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων, ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο, ή μέσω συμπεριφοράς που συνιστά σοβαρή καταστρατήγηση ή παραβίαση των ανθρωπίνων δικαιωμάτων ή παράβαση του διεθνούς ανθρωπιστικού δικαίου»· και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».
      Ο Santino Deng Wol (Deng Wol) είναι υποστράτηγος του Λαϊκού Απελευθερωτικού Στρατού του Σουδάν (SPLA) και διοικητής της τρίτης Μεραρχίας του SPLA, μιας στρατιωτικής οντότητας που έχει προβεί σε ενέργειες οι οποίες παρέτειναν τη σύγκρουση στο Νότιο Σουδάν, συμπεριλαμβανομένων παραβιάσεων της συμφωνίας κατάπαυσης των εχθροπραξιών του Ιανουαρίου 2014 (CoHA) και της συμφωνίας της 9ης Μαΐου 2014 για την επίλυση της κρίσης στο Νότιο Σουδάν (συμφωνία του Μαΐου), η οποία αποτελούσε εκ νέου δέσμευση για την εφαρμογή της συμφωνίας για την κατάπαυση των εχθροπραξιών (CoHA).
      Ο Deng Wol ηγήθηκε και κατηύθυνε στρατιωτική δράση κατά των δυνάμεων της αντιπολίτευσης και διεξήγαγε στρατιωτικές συγκρούσεις κατά παράβαση της CoHA.
      Αμέσως μετά τη συμφωνία των διαπραγματευτών και από τις δύο πλευρές για την κατάπαυση των εχθροπραξιών, ο DENG WOL προετοίμασε τις δυνάμεις του για να προελάσουν στην πόλη Leer της πολιτείας Unity. Αυτές στη συνέχεια έστησαν ενέδρα και σφυροκόπησαν με οβίδες αντάρτες μαχητές κοντά στο Leer.
      Στα μέσα του Απριλίου 2014, σύμφωνα με πληροφορίες, οι δυνάμεις του Deng Wol προετοίμασαν την ανακατάληψη του Bentiu από τις αντικυβερνητικές δυνάμεις. Αργότερα τον ίδιο μήνα, οι δυνάμεις του Deng Wol κατέλαβαν το Mayom μετά από σκληρή μάχη στην οποία σκοτώθηκαν πάνω από 300 μαχητές των αντιπολιτευόμενων δυνάμεων. Εν συνεχεία, στις αρχές Μαΐου 2014, οι δυνάμεις του Deng Wol κατέλαβαν το Tor Abyad, εξοντώνοντας παράλληλα δυνάμεις της αντιπολίτευσης. Λίγο αργότερα, οι δυνάμεις του SPLA, μαζί με δυνάμεις του Deng Wol, επιτέθηκαν και ανακατέλαβαν την πόλη Wang Kai της πολιτείας Unity. Ο Deng Wol εξουσιοδότησε τις δυνάμεις του να σκοτώσουν όποιον μεταφέρει όπλα ή κρύβεται σε σπίτια, και τις διέταξε να κάψουν τις κατοικίες στις οποίες βρίσκονται υποστηρικτές της αντιπολίτευσης.
      Η τρίτη Μεραρχία του SPLA του Deng Wol συμμετείχε στην επίθεση του Απριλίου — Μαΐου 2015 στην πολιτεία Unity, κατά τη διάρκεια της οποίας ο SPLA εξαπέλυσε συντονισμένη επίθεση για να καταλάβει προπύργια της αντιπολίτευσης στις επαρχίες Mayom, Guit, Koch, Mayendit και Leer. Οι δυνάμεις του Deng Wol σκότωσαν παιδιά, γυναίκες και ηλικιωμένους άνδρες, έκαψαν περιουσίες και έκλεψαν ζωικό κεφάλαιο καθώς προήλαυναν μέσω της πολιτείας Unity προς το κοίτασμα πετρελαίου Τhorjath κατά τη διάρκεια του Μαΐου 2015. Επιπλέον, στις αρχές του εν λόγω μήνα, ο Deng Wol φέρεται να άσκησε πιέσεις για την εκτέλεση αιχμαλώτων στρατιωτών της αντιπολίτευσης.
      5.   Marial Chanuong Yol MANGOK [γνωστός και ως: α) Marial Chinuong β) Marial Chan γ) Marial Chanoung Yol δ) Marial Chinoum]

      Χαρακτηρισμός: α) Υποστράτηγος του Λαϊκού Απελευθερωτικού Στρατού του Σουδάν β) Διοικητής, Μονάδα Προεδρικής Φρουράς
      Ημερομηνία γέννησης: 1η Ιαν. 1960
      Τόπος γέννησης: Yirol, Πολιτεία Lakes,
      Ιθαγένεια: Νότιο Σουδάν, Αριθ. διαβατηρίου: R00005943, Νότιο Σουδάν
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Η Προεδρική Φρουρά του πρωταγωνίστησε στη σφαγή των αμάχων Nuer στην Juba και τα περίχωρά της, πολλοί εκ των οποίων θάφτηκαν σε ομαδικούς τάφους. Ένας τέτοιος τάφος αναφέρθηκε ότι περιείχε 200-300 αμάχους. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/72684667

         Πληροφορίες από τη συνοπτική έκθεση των λόγων καταχώρισης στον κατάλογο που παρέσχε η Επιτροπή Κυρώσεων:

      Ο Marial Chanuong Yol Mangok καταχωρίστηκε την 1η Ιουλίου 2015 σύμφωνα με τις παραγράφους 7 στοιχείο α), 7 στοιχείο γ), 7 στοιχείο δ) και 8 της απόφασης 2206 (2015) για «δράσεις ή πολιτικές που έχουν ως στόχο ή ως αποτέλεσμα την επέκταση ή παράταση της σύγκρουσης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων και των παραβιάσεων της συμφωνίας για την κατάπαυση των εχθροπραξιών»· «σχεδιασμό, καθοδήγηση ή τέλεση πράξεων που παραβαίνουν το διεθνές δίκαιο των ανθρωπίνων δικαιωμάτων ή το διεθνές ανθρωπιστικό δίκαιο, ή πράξεων που συνιστούν καταστρατήγηση ή παραβίαση των ανθρωπίνων δικαιωμάτων στο Νότιο Σουδάν»· «στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμού ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων, ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο, ή μέσω συμπεριφοράς που συνιστά σοβαρή καταστρατήγηση ή παραβίαση των ανθρωπίνων δικαιωμάτων ή παράβαση του διεθνούς ανθρωπιστικού δικαίου»· και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».
      Ο Mangok είναι ο διοικητής της προεδρικής φρουράς της κυβέρνησης του Νοτίου Σουδάν, ο οποίος ηγήθηκε των επιχειρήσεων στη Τζούμπα μετά τις εχθροπραξίες που άρχισαν στις 15 Δεκεμβρίου 2013. Εκτέλεσε εντολές για αφοπλισμό των στρατιωτών Nuer και, εν συνεχεία, διέταξε τη χρήση τεθωρακισμένων κατά πολιτικών προσωπικοτήτων στη Τζούμπα, σκοτώνοντας 22 άοπλους σωματοφύλακες του ηγέτη της αντιπολίτευσης Riek Machar και επτά σωματοφύλακες του πρώην Υπουργού Εσωτερικών Gier Chuang Aluong.
      Κατά τις αρχικές επιχειρήσεις στη Τζούμπα —σύμφωνα με πολυάριθμες και αξιόπιστες αφηγήσεις— η προεδρική φρουρά του Mangok πρωτοστάτησε στη σφαγή αμάχων Nuer στην Τζούμπα και τον περίγυρό της, πολλοί εκ των οποίων ετάφησαν σε ομαδικούς τάφους. Ένας τέτοιος τάφος αναφέρθηκε ότι περιείχε 200-300 αμάχους.
      6.   Peter GADET [γνωστός και ως: α) Peter Gatdet Yaka β) Peter Gadet Yak γ) Peter Gadet Yaak δ) Peter Gatdet Yaak ε) Peter Gatdet στ) Peter Gatdeet Yaka]

      Βαθμός: α) Στρατηγός β) Υποστράτηγος
      Ημερομηνία γέννησης: Μεταξύ 1957 και 1959.
      Τόπος γέννησης: α) επαρχία Mayom πολιτεία Unity β) Mayan, πολιτεία Unity
      Ημερομηνία καταχώρισης στον κατάλογο του ΟΗΕ: 1η Ιουλ. 2015

         Άλλες πληροφορίες: Διόρισε τον Αναπληρωτή Αρχηγό του Επιτελείου Επιχειρήσεων του SPLA-IO στις 21 Δεκεμβρίου 2014. Οι υπό τις διαταγές του δυνάμεις επιτέθηκαν σε αμάχους, μεταξύ των οποίων και γυναίκες, τον Απρίλιο του 2014 κατά τη διάρκεια επιθέσεως στη Bentiu και, επίσης, προέβησαν σε στοχευμένες δολοφονίες με βάση την εθνοτική καταγωγή. Διαδικτυακός σύνδεσμος για την Ειδική Αγγελία ΙΝΤΕΡΠΟΛ-Συμβουλίου Ασφαλείας των Ηνωμένων Εθνών: https://www.interpol.int/en/notice/search/un/5879076
      Ο Peter Gadet καταχωρίστηκε την 1η Ιουλίου 2015 σύμφωνα με τις παραγράφους 7 στοιχείο α), 7 στοιχείο δ), 7 στοιχείο ε) και 8 της απόφασης 2206 (2015) σχετικά με «πράξεις ή πολιτικές με στόχο ή αποτέλεσμα τη διεύρυνση ή παράταση της σύρραξης στο Νότιο Σουδάν ή την παρεμπόδιση της συμφιλίωσης ή των ειρηνευτικών συνομιλιών ή διαδικασιών, συμπεριλαμβανομένων παραβιάσεων της συμφωνίας τερματισμού των εχθροπραξιών»· «στόχευση αμάχων, συμπεριλαμβανομένων γυναικών και παιδιών, μέσω της τέλεσης πράξεων βίας (συμπεριλαμβανομένων δολοφονιών, ακρωτηριασμών, βασανιστηρίων, βιασμού ή άλλων μορφών σεξουαλικής βίας), απαγωγών, αναγκαστικών εξαφανίσεων, αναγκαστικών εκτοπίσεων, ή επιθέσεων σε σχολεία, νοσοκομεία, θρησκευτικούς χώρους ή χώρους συγκέντρωσης αμάχων που ζητούν καταφύγιο, ή μέσω συμπεριφοράς που συνιστά σοβαρή καταστρατήγηση ή παραβίαση των ανθρωπίνων δικαιωμάτων ή παράβαση του διεθνούς ανθρωπιστικού δικαίου»· «στρατολόγηση παιδιών από ένοπλες ομάδες ή ένοπλες δυνάμεις στο πλαίσιο των ενόπλων συγκρούσεων στο Νότιο Σουδάν»· και ως επικεφαλής «κάθε οντότητας, συμπεριλαμβανομένων τυχόν κυβέρνησης του Νοτίου Σουδάν, της αντιπολίτευσης, παραστρατιωτικών ομάδων, ή άλλων ομάδων, οι οποίες έχουν διενεργήσει ή των οποίων τα μέλη έχουν διενεργήσει οποιαδήποτε από τις δραστηριότητες που αναφέρονται στις παραγράφους 6 και 7».

         Συμπληρωματικές πληροφορίες

      Ο Peter Gadet είναι ο διοικητής των δυνάμεων του Αντικαθεστωτικού Λαϊκού Απελευθερωτικού Στρατού του Σουδάν (SPLA-IO) οι οποίες προέβησαν σε ενέργειες που διεύρυναν τη σύγκρουση στο Νότιο Σουδάν, καθώς και σε παραβιάσεις της συμφωνίας τερματισμού των εχθροπραξιών (CoHA) του Ιανουαρίου 2014.
      Δυνάμεις υπό την ηγεσία του Gadet επιτέθηκαν και ανακατέλαβαν την Kaka, στην πολιτεία Άνω Νείλου, από τον Λαϊκό Απελευθερωτικό Στρατό του Σουδάν (SPLA) στα τέλη Μαρτίου 2014. Ο Gadet στη συνέχεια μεταφέρθηκε από την πολιτεία Jonglei στο Bentiu όπου και διορίστηκε στρατιωτικός διοικητής της πολιτείας Unity, προκειμένου να συνδράμει στις προσπάθειες των αντικυβερνητικών δυνάμεων για κινητοποίηση του κατά πλειονότητα Bol Nuer πληθυσμού. Ύστερα, ο Gadet ηγήθηκε επιθέσεων του SPLA-IO στην πολιτεία Unity. Οι δυνάμεις του Gadet ήταν υπεύθυνες για την πρόκληση ζημιών σε υπό κατασκευήν διυλιστήριο πετρελαίου στην πολιτεία Unity το οποίο κατασκευάζει ρωσική εταιρεία. Οι δυνάμεις του Gadet πήραν επίσης τον έλεγχο των πετρελαιοπαραγωγών περιοχών Tor Abyad και Kilo 30 στην πολιτεία Unity.
      Από τα μέσα Απριλίου του 2014, 50 000 στρατιώτες των αντικυβερνητικών δυνάμεων περικύκλωσαν το Malakal ενόψει επίθεσης στο Bentiu. Στις 15 Απριλίου 2014, δυνάμεις του Gadet επιτέθηκαν και πήραν τον έλεγχο της πόλης Bentiu, προτού τον απολέσουν και πάλι στη συνέχεια. Δυνάμεις υπό τις διαταγές του Gadet επιτέθηκαν σε αμάχους, μεταξύ των οποίων και γυναίκες, τον Απρίλιο του 2014 κατά τη διάρκεια επιθέσεως στο Bentiu και, επίσης, προέβησαν σε στοχευμένες δολοφονίες με βάση την εθνοτική καταγωγή.
      Τον Ιούνιο του 2014, ο Peter Gadet εξέδωσε οδηγία προς τους διοικητές του SPLA-IO να στρατολογούν νέους σε όλες τις επαρχίες που ελέγχουν οι αντάρτες.
      Από τις 25-29 Οκτωβρίου 2014, δυνάμεις υπό τις διαταγές του Gadet περικύκλωσαν και επιτέθηκαν στο Bentiu και την Rubkona, καταλαμβάνοντας για σύντομο χρονικό διάστημα την πόλη Bentiu στις 29 Οκτωβρίου προτού αποχωρήσουν.
      Στις 21 Δεκεμβρίου 2014, ο Gadet διορίστηκε Αναπληρωτής Αρχηγός του Επιτελείου Επιχειρήσεων του SPLA-IO. Ύστερα από τον διορισμό, ο μηχανισμός παρακολούθησης και επαλήθευσης της Διακυβερνητικής αρχής για την ανάπτυξη ανέφερε ότι δυνάμεις του SPLA-IO προέβησαν σε επανειλημμένες παραβιάσεις της CoHA στις Πολιτείες Unity, Άνω Νείλου και Jonglei.


title: Εκτελεστικός κανονισμός (ΕΕ) αριθ. 868/2012 της Επιτροπής, της 24ης Σεπτεμβρίου 2012 , για την άδεια χρήσης της αζωρουμπίνης ως πρόσθετης ύλης ζωοτροφών για γάτες και σκύλους  Κείμενο που παρουσιάζει ενδιαφέρον για τον ΕΟΧ

text:
               25.9.2012

               EL

               Επίσημη Εφημερίδα της Ευρωπαϊκής Ένωσης

               L 257/3

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 868/2012 ΤΗΣ ΕΠΙΤΡΟΠΉΣ
   της 24ης Σεπτεμβρίου 2012
   για την άδεια χρήσης της αζωρουμπίνης ως πρόσθετης ύλης ζωοτροφών για γάτες και σκύλους
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων, καθώς και τους όρους και τις διαδικασίες για τη χορήγηση της εν λόγω άδειας. Το άρθρο 10 του εν λόγω κανονισμού προβλέπει την επαναξιολόγηση των πρόσθετων υλών που έχουν εγκριθεί σύμφωνα με την οδηγία 70/524/ΕΟΚ του Συμβουλίου (2).

               (2)

               Η χρήση της αζωρουμπίνης (συνώνυμο: καρμοϊσίνη) εγκρίθηκε χωρίς χρονικό περιορισμό, σύμφωνα με την οδηγία 70/524/ΕΟΚ, ως πρόσθετης ύλης ζωοτροφών για χρήση σε ζωοτροφές για γάτες και σκύλους που εμπίπτει στην κατηγορία «χρωστικές ουσίες» στον τίτλο «χρωστικές ύλες επιτρεπόμενες για τον χρωματισμό των τροφίμων σύμφωνα με τους κανόνες της Κοινότητας, εκτός του Patent blue V, του όξινου λαμπρού πράσινου BS και της κανθαξανθίνης». Η εν λόγω χρήση καταχωρίστηκε στη συνέχεια στο κοινοτικό μητρώο πρόσθετων υλών ζωοτροφών ως υφιστάμενο προϊόν, σύμφωνα με το άρθρο 10 παράγραφος 1 του κανονισμού (ΕΚ) αριθ. 1831/2003.

               (3)

               Σύμφωνα με το άρθρο 10 παράγραφος 2 του κανονισμού (ΕΚ) αριθ. 1831/2003, υποβλήθηκε αίτηση για την επαναξιολόγηση της χρήσης της αζωρουμπίνης ως πρόσθετης ύλης ζωοτροφών για γάτες και σκύλους, με το αίτημα η εν λόγω πρόσθετη ύλη να ταξινομηθεί στην κατηγορία πρόσθετων υλών «αισθητικές πρόσθετες ύλες». Η εν λόγω αίτηση συνοδευόταν από τα στοιχεία και τα έγγραφα που απαιτούνται βάσει του άρθρου 7 παράγραφος 3 του κανονισμού (ΕΚ) αριθ. 1831/2003.

               (4)

               Από τη γνώμη που εξέδωσε η Ευρωπαϊκή Αρχή για την Ασφάλεια των Τροφίμων («η Αρχή») στις 31 Ιανουαρίου 2012 (3) συνάγεται το συμπέρασμα ότι, υπό τις προτεινόμενες συνθήκες χρήσης, η αζωρουμπίνη δεν έχει δυσμενείς επιδράσεις στην υγεία των ζώων ή στο περιβάλλον και ότι είναι αποτελεσματική ως χρωστική ουσία. Κατέληγε δε στο συμπέρασμα ότι, ως προς την ασφάλεια, εάν λαμβάνονται τα κατάλληλα προστατευτικά μέτρα, δεν υπάρχουν λόγοι ανησυχίας για τους χρήστες. Η Αρχή θεωρεί ότι δεν υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση της εν λόγω πρόσθετης ύλης στην αγορά. Η Αρχή επαλήθευσε επίσης την έκθεση σχετικά με τη μέθοδο ανάλυσης της πρόσθετης ύλης ζωοτροφών, η οποία υποβλήθηκε από το κοινοτικό εργαστήριο αναφοράς που συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση της αζωρουμπίνης διαπιστώνεται ότι πληρούνται οι όροι για τη χορήγηση άδειας που προβλέπονται στο άρθρο 5 του κανονισμού (ΕΚ) αριθ. 1831/2003. Συνεπώς, θα πρέπει να επιτραπεί η χρήση της εν λόγω ουσίας, όπως καθορίζεται στο παράρτημα του παρόντος κανονισμού.

               (6)

               Επειδή θεσπίζονται τροποποιήσεις των όρων έγκρισης της αζωρουμπίνης και δεδομένου ότι δεν συντρέχουν απευθείας άμεσες συνέπειες για την ασφάλεια, πριν από την έγκριση θα πρέπει να μεσολαβήσει εύλογο χρονικό διάστημα που θα επιτρέψει στα ενδιαφερόμενα μέρη να προετοιμαστούν για να ανταποκριθούν στις νέες απαιτήσεις που θα προκύψουν από την έγκριση. Επιπροσθέτως, ενδείκνυται να επιτραπεί μεταβατική περίοδος για τη διάθεση των υπαρχόντων αποθεμάτων αζωρουμπίνης που επιτρέπεται σύμφωνα με την οδηγία 70/524/ΕΟΚ, καθώς και των ζωοτροφών που περιέχουν αζωρουμπίνη.

               (7)

               Είναι δυσανάλογα πολύπλοκο για τους επιχειρηματικούς φορείς να προσαρμόζουν επανειλημμένα και από τη μία μέρα στην άλλη την επισήμανση των ζωοτροφών που περιέχουν διαφορετικές πρόσθετες ύλες οι οποίες έχουν λάβει άδεια σύμφωνα με τη διαδικασία που ορίζεται στο άρθρο 10 παράγραφος 2 του κανονισμού (ΕΚ) αριθ. 1831/2003 και οφείλουν να συμμορφώνονται με τους νέους κανόνες επισήμανσης. Είναι συνεπώς σκόπιμο να μειωθεί η διοικητική επιβάρυνση των οικονομικών φορέων μέσω της πρόβλεψης χρονικού διαστήματος που θα επιτρέπει την ομαλή μετατροπή της επισήμανσης.

               (8)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Χορήγηση άδειας
   Η ουσία αζωρουμπίνη, που παρατίθεται στο παράρτημα και ανήκει στην κατηγορία πρόσθετων υλών «αισθητικές πρόσθετες ύλες» και στη λειτουργική ομάδα «χρωστικές ουσίες», i) ουσίες που προσθέτουν χρώμα ή αποκαθιστούν το χρώμα στις ζωοτροφές, επιτρέπεται να χρησιμοποιείται ως πρόσθετη ύλη στη διατροφή των ζώων υπό τους όρους που παρατίθενται στο εν λόγω παράρτημα.
   Άρθρο 2
   Απαιτήσεις επισήμανσης
   Οι ζωοτροφές που περιέχουν αζωρουμπίνη επισημαίνονται σύμφωνα με τον παρόντα κανονισμό το αργότερο έως τις 25 Μαΐου 2013.
   Εντούτοις, οι ζωοτροφές που περιέχουν αζωρουμπίνη στις οποίες έχει τοποθετηθεί επισήμανση σύμφωνα με την οδηγία 70/524/ΕΟΚ πριν από τις 25 Μαΐου 2013 μπορούν να συνεχίσουν να διατίθενται στην αγορά μέχρις ότου εξαντληθούν τα αποθέματα.
   Άρθρο 3
   Μεταβατικά μέτρα
   Τα υπάρχοντα αποθέματα αζωρουμπίνης και ζωοτροφών που περιέχουν αζωρουμπίνη κατά την ημερομηνία έναρξης ισχύος του παρόντος κανονισμού μπορούν να συνεχίσουν να διατίθενται στην αγορά και να χρησιμοποιούνται σύμφωνα με τους όρους της οδηγίας 70/524/ΕΟΚ μέχρις ότου εξαντληθούν.
   Άρθρο 4
   Έναρξη ισχύος
   Ο παρών κανονισμός αρχίζει να ισχύει στις 25 Νοεμβρίου 2012.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 24 Σεπτεμβρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 268 της 18.10.2003, σ. 29.

      (2)  ΕΕ L 270 της 14.12.1970, σ. 1.

      (3)  Δελτίο EFSA 2012· 10(2):2570.

      ΠΑΡΑΡΤΗΜΑ

                  Αριθμός ταυτοποίησης της πρόσθετης ύλης

                  Όνομα του κατόχου της άδειας

                  Πρόσθετη ύλη

                  Σύνθεση, χημικός τύπος, περιγραφή, αναλυτική μέθοδος

                  Είδος ή κατηγορία ζώου

                  Μέγιστη ηλικία

                  Ελάχιστη περιεκτικότητα

                  Μέγιστη περιεκτικότητα

                  Λοιπές διατάξεις

                  Λήξη της περιόδου ισχύος της άδειας

                  mg δραστικής ουσίας/kg πλήρους ζωοτροφής με περιεκτικότητα σε υγρασία 12 %

                     Κατηγορία αισθητικών πρόσθετων υλών. Λειτουργική ομάδα: χρωστικές ουσίες

                  2a122

                  —

                  Αζωρουμπίνη ή καρμοϊσίνη

                                 Σύνθεση πρόσθετης ύλης

                              Αζωρουμπίνη

                                 Χαρακτηρισμός της δραστικής ουσίας

                                          1.

                                          Χημική ονομασία: 4-υδροξυ-3-(4-σουλφο-1-ναφθυλαζω)ναφθαλινο-1-σουλφονικό νάτριο

                                          2.

                                          Συνώνυμα: καρμοϊσίνη, CI Food Red 3

                                          3.

                                          Einecs: 222-657-4

                                          4.

                                          Χημικός τύπος: C20H12N2Na2O7S2

                                          5.

                                          Καθαρότητα:

                                                      5.1.

                                                      Δοκιμασία: περιεκτικότητα σε χρωστικές ύλες τουλάχιστον 85 % υπολογιζόμενη ως άλας νατρίου.

                                                      5.2.

                                                      4-αμινο-ναφθαλινο-1-σουλφονικό οξύ και 4-υδροξυ-ναφθαλινο-1-σουλφονικό οξύ: 0,5 % κατ’ ανώτατο όριο

                                                      5.3.

                                                      Βοηθητικές χρωστικές ύλες: 2,0 % κατ’ ανώτατο όριο

                                                      5.4.

                                                      Ύλες αδιάλυτες στο νερό: 0,2 % κατ’ ανώτατο όριο

                                                      5.5.

                                                      Μη σουλφονωμένες πρωτοταγείς αρωματικές αμίνες): 0,01 % κατ’ ανώτατο όριο (υπολογιζόμενες ως ανιλίνη).

                                                      5.6.

                                                      Ύλες εκχυλίσιμες με αιθέρα: 0,2 % κατ’ ανώτατο όριο σε ουδέτερο περιβάλλον.

                                 Μέθοδος ανάλυσης
                                  (1)

                              Για την ταυτοποίηση της αζωρουμπίνης ως πρόσθετης ύλης ζωοτροφών: Φασματοφωτομετρία σε 516 nm σε νερό και χρωματογραφία λεπτής στοιβάδας (ΧΛΣ) [FAO, μονογραφίες της JECFA αριθ. 1 (Τόμος 4) Combined compendium for food additive specifications].
                              Για τον προσδιορισμό της αζωρουμπίνης στην πρόσθετη ύλη ζωοτροφών: φασματοφωτομετρία σε 516 nm σε υδατικό διάλυμα, οδηγία 2008/128/ΕΚ της Επιτροπής (2).

                  Γάτες και σκύλοι

                  —

                  —

                  176

                              1.

                              Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσσωματωμάτων.

                              2.

                              Για ασφάλεια: να χρησιμοποιείται μάσκα προστασίας της αναπνοής, γυαλιά και γάντια ασφάλειας κατά τον χειρισμό.

                  25 Νοεμβρίου 2022

         (1)  Πληροφορίες σχετικά με τις αναλυτικές μεθόδους διατίθενται στην ακόλουθη διεύθυνση του εργαστηρίου αναφοράς: http://irmm.jrc.ec.europa.eu/EURLs/EURL_feed_additives/Pages/index.aspx

         (2)  ΕΕ L 6 της 10.1.2009, σ. 20.


title: Εκτελεστικός κανονισμός (ΕΕ) 2016/889 της Επιτροπής, της 6ης Ιουνίου 2016, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               7.6.2016

               EL

               Επίσημη Εφημερίδα της Ευρωπαϊκής Ένωσης

               L 149/4

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/889 ΤΗΣ ΕΠΙΤΡΟΠΉΣ
   της 6ης Ιουνίου 2016
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 6 Ιουνίου 2016.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  IL

                  259,4

                  MA

                  125,8

                  TR

                  66,0

                  ZZ

                  150,4

                  0709 93 10

                  TR

                  130,1

                  ZZ

                  130,1

                  0805 50 10

                  AR

                  186,6

                  MA

                  160,2

                  TR

                  75,0

                  ZA

                  189,0

                  ZZ

                  152,7

                  0808 10 80

                  AR

                  121,1

                  BR

                  114,8

                  CL

                  131,0

                  CN

                  102,3

                  NZ

                  153,4

                  PE

                  111,0

                  US

                  168,9

                  UY

                  107,2

                  ZA

                  125,8

                  ZZ

                  126,2

                  0809 10 00

                  TR

                  257,1

                  ZZ

                  257,1

                  0809 29 00

                  TR

                  564,8

                  US

                  721,3

                  ZZ

                  643,1

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2017/1147 της Επιτροπής, της 28ης Ιουνίου 2017, για την τροποποίηση του εκτελεστικού κανονισμού (ΕΕ) 2016/1368 για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ )

text:
               29.6.2017

               EL

               Επίσημη Εφημερίδα της Ευρωπαϊκής Ένωσης

               L 166/32

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1147 ΤΗΣ ΕΠΙΤΡΟΠΉΣ
   της 28ης Ιουνίου 2017
   για την τροποποίηση του εκτελεστικού κανονισμού (ΕΕ) 2016/1368 για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου, της 8ης Ιουνίου 2016, σχετικά με τους δείκτες που χρησιμοποιούνται ως δείκτες αναφοράς σε χρηματοπιστωτικά μέσα και χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, και για την τροποποίηση των οδηγιών 2008/48/ΕΚ και 2014/17/ΕΕ και του κανονισμού (ΕΕ) αριθ. 596/2014 (1), και ιδίως το άρθρο 20 παράγραφος 1,
   Εκτιμώντας τα ακόλουθα:

               (1)

               Οι δείκτες αναφοράς διαδραματίζουν σημαντικό ρόλο στον καθορισμό της τιμής πολλών χρηματοπιστωτικών μέσων και χρηματοπιστωτικών συμβάσεων και για τη μέτρηση της απόδοσης πολλών επενδυτικών κεφαλαίων. Η συνεισφορά στη διαμόρφωση δεικτών αναφοράς και η διαχείριση αυτών είναι σε πολλές περιπτώσεις ευαίσθητες σε χειραγώγηση και τα εμπλεκόμενα πρόσωπα συχνά αντιμετωπίζουν συγκρούσεις συμφερόντων.

               (2)

               Προκειμένου οι δείκτες αναφοράς να εκπληρώνουν τον οικονομικό τους ρόλο, πρέπει να είναι αντιπροσωπευτικοί της υποκείμενης αγοράς ή της οικονομικής πραγματικότητας που αντικατοπτρίζουν. Εάν δείκτης αναφοράς δεν είναι πλέον αντιπροσωπευτικός μιας υποκείμενης αγοράς, όπως των διατραπεζικών επιτοκίων, υπάρχει κίνδυνος αρνητικών συνεπειών, μεταξύ άλλων, στην ακεραιότητα των αγορών, τη χρηματοδότηση των νοικοκυριών (ενυπόθηκα και λοιπά δάνεια) και των επιχειρήσεων στην Ένωση.

               (3)

               Οι κίνδυνοι για τους χρήστες, τις αγορές και την οικονομία της Ένωσης γενικότερα αυξάνονται όταν είναι υψηλή η συνολική αξία των χρηματοπιστωτικών μέσων, των χρηματοπιστωτικών συμβάσεων και των επενδυτικών κεφαλαίων τα οποία αναφέρονται σε συγκεκριμένο δείκτη αναφοράς. Ως εκ τούτου, ο κανονισμός (ΕΕ) 2016/1011 προσδιορίζει διάφορες κατηγορίες δεικτών αναφοράς και προβλέπει πρόσθετες απαιτήσεις που διασφαλίζουν την ακεραιότητα και την αρτιότητα ορισμένων δεικτών αναφοράς που θεωρούνται κρίσιμης σημασίας, συμπεριλαμβανομένης της εξουσίας των αρμόδιων αρχών να απαιτούν, υπό ορισμένες προϋποθέσεις, υποχρεωτικές συνεισφορές σε δείκτη αναφοράς κρίσιμης σημασίας ή υποχρεωτική διαχείριση ενός τέτοιου δείκτη.

               (4)

               Λαμβανομένων υπόψη των πρόσθετων υποχρεώσεων και εξουσιών που προβλέπονται για τις αρμόδιες αρχές των διαχειριστών δεικτών αναφοράς κρίσιμης σημασίας, απαιτείται επίσημη διαδικασία για τον καθορισμό των δεικτών αναφοράς κρίσιμης σημασίας. Σύμφωνα με το άρθρο 20 παράγραφος 1 του κανονισμού (ΕΕ) 2016/1011, δείκτης αναφοράς θεωρείται δείκτης αναφοράς κρίσιμης σημασίας, όταν χρησιμοποιείται άμεσα ή έμμεσα στο πλαίσιο συνδυασμού δεικτών αναφοράς σε σχέση με χρηματοπιστωτικά μέσα ή χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, συνολικής αξίας τουλάχιστον 500 δισεκατ. ευρώ στη βάση όλων των φασμάτων ληκτοτήτων ή διαρκειών ισχύος του δείκτη αναφοράς, όπου έχει εφαρμογή.

               (5)

               Με τον εκτελεστικό κανονισμό (ΕΕ) 2016/1368 της Επιτροπής (2) καταρτίστηκε κατάλογος δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011. Από την ανάλυση δεδομένων και τη συμβολή της Ευρωπαϊκής Κεντρικής Τράπεζας φάνηκε ότι η αξία των χρηματοπιστωτικών μέσων και των χρηματοπιστωτικών συμβάσεων που αναφέρονται στον μέσο δείκτη των επιτοκίων του ευρώ για τοποθετήσεις στη χρηματαγορά διάρκειας μίας ημέρας («EONIA») στην Ένωση υπερβαίνει το όριο των 500 δισεκατ. ευρώ, που καθορίζεται στο άρθρο 20 παράγραφος 1 του κανονισμού (ΕΕ) 2016/1011.

               (6)

               Ο δείκτης EONIA είναι ο μέσος όρος των μη εξασφαλισμένων πράξεων δανεισμού διάρκειας μίας ημέρας μιας ομάδας τραπεζών στη διατραπεζική αγορά στην Ένωση και στην ΕΖΕΣ. Είναι το επιτόκιο αναφοράς για τις συμφωνίες ανταλλαγής επιτοκίων σε ευρώ. Είναι, ως εκ τούτου, κρίσιμης σημασίας για τη λειτουργία της αγοράς ανταλλαγών σε ευρώ και για τη χρηματοπιστωτική σταθερότητα στην Ένωση.

               (7)

               Βάσει υπολογισμών της Ευρωπαϊκής Κεντρικής Τράπεζας, που προκύπτουν από τις καθημερινές αναφορές των 52 μεγαλύτερων ευρωπαϊκών τραπεζών στο πλαίσιο της παροχής στατιστικών στοιχείων για τις χρηματαγορές, τα εκκρεμή ποσά των μέσων χρηματαγοράς στη μη εξασφαλισμένη και την εξασφαλισμένη αγορά τα οποία αποτυπώνονται και τα οποία αναφέρονται στον δείκτη EONIA μπορούν να εκτιμηθούν σε περίπου 450 δισεκατ. ευρώ και 400 δισεκατ. ευρώ για το εν λόγω δείγμα τραπεζών και μόνο. Επιπλέον, εκτιμάται ότι η συντριπτική πλειονότητα των συναλλαγών στην αγορά ανταλλαγής δεικτών επιτοκίου διάρκειας μίας ημέρας (OIS), με ονομαστικό ποσό ύψους περίπου 5,2 τρισεκατ. ευρώ, συνδέονται με τον EONIA. Ως εκ τούτου, ο δείκτης EONIA χρησιμοποιείται άμεσα ή έμμεσα στο πλαίσιο συνδυασμού δεικτών αναφοράς σε σχέση με χρηματοπιστωτικά μέσα ή χρηματοπιστωτικές συμβάσεις ή για τη μέτρηση της απόδοσης επενδυτικών κεφαλαίων, συνολικής αξίας τουλάχιστον 500 δισεκατ. ευρώ στη βάση όλων των φασμάτων ληκτοτήτων.

               (8)

               Ο δείκτης EONIA παρέχεται από τον ίδιο διαχειριστή δείκτη αναφοράς με το Euribor και η ομάδα των τραπεζών που συνεισφέρουν εισερχόμενα δεδομένα στο Euribor αποτελεί στην πραγματικότητα υποσύνολο της ομάδας των τραπεζών που συνεισφέρουν εισερχόμενα δεδομένα στον EONIA. Ενώ το Euribor αποτυπώνει τον πιο μακροπρόθεσμο δανεισμό, ο EONIA καλύπτει τον δανεισμό διάρκειας μίας ημέρας. Είναι, επομένως, ζωτικής σημασίας για τη σταθερότητα των χρηματοπιστωτικών αγορών να οριστεί και ο EONIA ως δείκτης αναφοράς κρίσιμης σημασίας.

               (9)

               Ως εκ τούτου, θα πρέπει να τροποποιηθεί ο κατάλογος των δεικτών αναφοράς κρίσιμης σημασίας, που καταρτίστηκε με τον εκτελεστικό κανονισμό (ΕΕ) 2016/1368, με την προσθήκη του δείκτη EONIA.

               (10)

               Δεδομένων της καθοριστικής σημασίας του EONIA για τη διατραπεζική αγορά και του μεγάλου αριθμού παραγώγων στην Ένωση που αναφέρονται σε αυτόν, ο παρών κανονισμός θα πρέπει να τεθεί σε ισχύ επειγόντως.

               (11)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της Ευρωπαϊκής Επιτροπής Κινητών Αξιών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του εκτελεστικού κανονισμού (ΕΕ) 2016/1368 αντικαθίσταται από το κείμενο που περιλαμβάνεται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 28 Ιουνίου 2017.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 171 της 29.6.2016, σ. 1.

      (2)  Εκτελεστικός κανονισμός (ΕΕ) 2016/1368 της Επιτροπής, της 11ης Αυγούστου 2016, για την κατάρτιση καταλόγου δεικτών αναφοράς κρίσιμης σημασίας που χρησιμοποιούνται στις χρηματοπιστωτικές αγορές σύμφωνα με τον κανονισμό (ΕΕ) 2016/1011 του Ευρωπαϊκού Κοινοβουλίου και του Συμβουλίου (ΕΕ L 217 της 12.8.2016, σ. 1).

      ΠΑΡΑΡΤΗΜΑ
      «
            ΠΑΡΑΡΤΗΜΑ

               Κατάλογος δεικτών αναφοράς κρίσιμης σημασίας σύμφωνα με το άρθρο 20 παράγραφος 1 του κανονισμού (ΕΕ) 2016/1011

                        Αριθ.

                        Δείκτης αναφοράς

                        Διαχειριστής

                        Τοποθεσία

                        1

                        Διατραπεζικό επιτόκιο δανεισμού σε ευρώ (Euribor®)

                        European Money Markets Institute (EMMI)

                        Βρυξέλλες, Βέλγιο

                        2

                        Μέσος δείκτης των επιτοκίων του ευρώ για τοποθετήσεις στη χρηματαγορά διάρκειας μίας ημέρας (EONIA®)

                        European Money Markets Institute (EMMI)

                        Βρυξέλλες, Βέλγιο

                  »


title: Εκτελεστικός κανονισμός (ΕΕ) 2015/85 της Επιτροπής, της 21ης Ιανουαρίου 2015 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               22.1.2015

               EL

               Επίσημη Εφημερίδα της Ευρωπαϊκής Ένωσης

               L 15/70

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/85 ΤΗΣ ΕΠΙΤΡΟΠΉΣ
   της 21ης Ιανουαρίου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Ιανουαρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  EG

                  285,0

                  IL

                  160,5

                  MA

                  126,0

                  TR

                  157,8

                  ZZ

                  182,3

                  0707 00 05

                  JO

                  241,9

                  MA

                  66,8

                  TR

                  179,2

                  ZZ

                  162,6

                  0709 91 00

                  EG

                  119,3

                  ZZ

                  119,3

                  0709 93 10

                  MA

                  235,4

                  TR

                  179,6

                  ZZ

                  207,5

                  0805 10 20

                  EG

                  50,2

                  MA

                  67,7

                  TN

                  52,0

                  TR

                  64,8

                  ZA

                  97,5

                  ZZ

                  66,4

                  0805 20 10

                  IL

                  141,6

                  MA

                  88,9

                  ZZ

                  115,3

                  0805 20 30, 0805 20 50, 0805 20 70, 0805 20 90

                  IL

                  115,2

                  JM

                  118,0

                  KR

                  153,2

                  MA

                  143,8

                  TR

                  114,1

                  ZZ

                  128,9

                  0805 50 10

                  TR

                  65,2

                  ZZ

                  65,2

                  0808 10 80

                  BR

                  65,4

                  CL

                  87,7

                  MK

                  24,4

                  US

                  185,5

                  ZZ

                  90,8

                  0808 30 90

                  CL

                  265,9

                  CN

                  92,1

                  US

                  138,7

                  ZZ

                  165,6

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 428/2014 της Επιτροπής, της 25ης Απριλίου 2014 , για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στη Λιθουανία και για την τροποποίηση του εκτελεστικού κανονισμού (ΕΕ) αριθ. 324/2014 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στην Πολωνία

text:
               26.4.2014

               EL

               Επίσημη Εφημερίδα της Ευρωπαϊκής Ένωσης

               L 125/64

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 428/2014 ΤΗΣ ΕΠΙΤΡΟΠΉΣ
   της 25ης Απριλίου 2014
   για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στη Λιθουανία και για την τροποποίηση του εκτελεστικού κανονισμού (ΕΕ) αριθ. 324/2014 για τη θέσπιση έκτακτων μέτρων στήριξης της αγοράς στον τομέα του χοιρείου κρέατος στην Πολωνία
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 220 παράγραφος 1 στοιχείο α),
   Εκτιμώντας τα ακόλουθα:

               (1)

               Η οδηγία 2002/60/ΕΚ του Συμβουλίου (2) θεσπίζει τα ελάχιστα μέτρα τα οποία πρέπει να εφαρμοστούν στην Ένωση, για την καταπολέμηση της αφρικανικής πανώλης των χοίρων. Επομένως, σύμφωνα με την εκτελεστική απόφαση 2014/43/ΕΕ της Επιτροπής (3), όπως επιβεβαιώθηκε από την εκτελεστική απόφαση 2014/93/ΕΕ της Επιτροπής (4), και την εκτελεστική απόφαση 2014/178/ΕΕ της Επιτροπής (5), η Λιθουανία πρέπει να εξασφαλίσει ότι η περιοχή εντός της επικράτειάς της, στην οποία έχει εκδηλωθεί η εν λόγω νόσος, περιλαμβάνει τουλάχιστον τη μολυσμένη περιοχή που αναφέρεται στα παραρτήματα αυτών των αποφάσεων.

               (2)

               Για να αποτραπεί η εξάπλωση της αφρικανικής πανώλης των χοίρων και να προληφθεί κάθε περαιτέρω διαταραχή των εμπορικών συναλλαγών εντός της Λιθουανίας και στο εξωτερικό, η Λιθουανία έλαβε, στις 17 Φεβρουαρίου 2014, (6) ορισμένα συμπληρωματικά προληπτικά μέτρα στην εν λόγω μολυσμένη περιοχή. Κατά συνέπεια, η εμπορία ζώντων χοίρων, συμπεριλαμβανομένων των χοιριδίων, νωπού χοιρείου κρέατος και προϊόντων με βάση το χοίρειο κρέας από την εν λόγω μολυσμένη περιοχή υπόκειται σε συγκεκριμένα μέτρα επιτήρησης, σε υποχρεωτική επισήμανση με ειδικό σήμα καταλληλότητας και στην εφαρμογή ορισμένων περιορισμών στην εμπορία εντός της ενιαίας αγοράς.

               (3)

               Οι περιορισμοί στην εμπορία ζώντων χοίρων, συμπεριλαμβανομένων των χοιριδίων, νωπού χοιρείου κρέατος και προϊόντων με βάση το χοίρειο κρέας, οι οποίοι προκύπτουν από την εφαρμογή των κτηνιατρικών μέτρων συνεπάγονται σημαντική μείωση της τιμής στις πληγείσες περιοχές και προκαλούν διαταραχή στις αγορές χοιριδίων και χοιρείου κρέατος στις περιοχές αυτές. Ως εκ τούτου, στις 13 Μαρτίου 2014, η Λιθουανία ζήτησε από την Επιτροπή να θεσπίσει έκτακτα μέτρα για τη στήριξη της αγοράς, όπως προβλέπεται στον κανονισμό (ΕΕ) αριθ. 1308/2013. Τα μέτρα αυτά, τα οποία εφαρμόζονται αποκλειστικά και μόνο στα χοιρίδια, στους χοίρους και στις χοιρομητέρες που έχουν εκτραφεί στις περιοχές για τις οποίες ισχύουν οι περιορισμοί, θα πρέπει να θεσπιστούν για τη χρονική περίοδο που είναι απολύτως αναγκαία.

               (4)

               Το ποσό της ενίσχυσης θα πρέπει να εκφράζεται ως ποσό ανά κεφαλή για περιορισμένο αριθμό χοιριδίων, και ως ποσό ανά 100 χιλιόγραμμα βάρους σφαγίου άλλων επιλέξιμων ζώων, για περιορισμένη ποσότητα χοιρείου κρέατος και με μέγιστο προς αποζημίωση βάρος σφαγίου ανά ζώο. Το ποσό της ενίσχυσης θα πρέπει να καθορίζεται με βάση τα πρόσφατα στοιχεία της αγοράς.

               (5)

               Όσον αφορά τα χοιρίδια και άλλους χοίρους που εκτρέφονται στις εν λόγω περιοχές, η στήριξη θα πρέπει να παρέχεται υπό την προϋπόθεση ότι τα ζώα έχουν παραδοθεί στα σφαγεία και ότι η σφαγή τους έχει γίνει σύμφωνα με τους αυστηρότερους κτηνιατρικούς κανόνες που ισχύουν στις περιοχές αυτές την ημέρα παράδοσης.

               (6)

               Εκτελεστική απόφαση 2014/236/ΕΕ της Επιτροπής (7), προβλέπει την παροχή χρηματοδοτικής στήριξης της Ένωσης στους ιδιοκτήτες χοίρων για την αντιστάθμιση των ζημιών που προκαλούνται από την πρόωρη σφαγή των χοίρων στις μολυσμένες περιοχές προκειμένου να ελαχιστοποιηθεί ο κίνδυνος εξάπλωσης της ασθένειας. Η Λιθουανία και η Πολωνία προτίθενται να μειώσουν την πυκνότητα των ευπαθών ξενιστών στις χοιροτροφικές εκμεταλλεύσεις χαμηλού επιπέδου βιοασφάλειας στην προσβεβλημένη περιοχή, προωθώντας τη σφαγή χοίρων και προλαμβάνοντας την ανανέωση των αποθεμάτων των εκμεταλλεύσεων εκτροφής χοίρων για τουλάχιστον ένα έτος (8). Ως εκ τούτου, και προκειμένου να μην υπάρχει κίνδυνος διπλής χρηματοδότησης, η ενίσχυση που καταβάλλεται δυνάμει του παρόντος κανονισμού θα πρέπει να περιορισθεί σε χοιροτρόφους που δεν λαμβάνουν τη χρηματοδοτική συνδρομή για πρόωρη σφαγή που θεσπίζει η απόφαση 2014/236/ΕΕ. Για τον ίδιο λόγο, αντίστοιχος περιορισμός θα πρέπει να εφαρμοστεί για τη Λιθουανία. Θα πρέπει, συνεπώς, να τροποποιηθεί αναλόγως ο κανονισμός (ΕΕ) αριθ. 324/2014 της Επιτροπής (9).

               (7)

               Οι αρμόδιες λιθουανικές αρχές πρέπει να λαμβάνουν όλα τα απαραίτητα μέτρα ελέγχου και εποπτείας και να ενημερώνουν σχετικά την Επιτροπή. Η μεταφορά και η σφαγή των επιλέξιμων ζώων πρέπει να γίνεται υπό τον έλεγχο των αρμοδίων αρχών, οι οποίες πρέπει επίσης να διασφαλίζουν ότι τα προϊόντα που προέρχονται από αυτά συμμορφώνονται με τους σχετικούς περιορισμούς εμπορίας.

               (8)

               Όσον αφορά την εμπορία νωπών ζώντων χοίρων και χοιριδίων καθώς και νωπού χοιρείου κρέατος και προϊόντων με βάση το χοίρειο κρέας, οι περιορισμοί που εφαρμόστηκαν επί αρκετές εβδομάδες στα εν λόγω εδάφη οδήγησαν σε διατάραξη της αγοράς και απώλειες εισοδήματος για τους παραγωγούς, καθώς και σε σημαντική αύξηση του βάρους των ζώων, με αποτέλεσμα να δημιουργηθεί μια απαράδεκτη κατάσταση όσον αφορά τις συνθήκες διαβίωσης των ζώων. Ως εκ τούτου, τα μέτρα που προβλέπονται στον παρόντα κανονισμό θα πρέπει να καλύπτουν τα ζώα που έχουν παραδοθεί στα σφαγεία από τις 17 Φεβρουαρίου 2014, δηλαδή από την ημερομηνία λήψης των λιθουανικών προληπτικών μέτρων. Η κατάσταση της αγοράς και ο αντίκτυπος του μέτρου αυτού θα πρέπει να επανεξεταστούν υπό το πρίσμα των μελλοντικών εξελίξεων και, ως εκ τούτου, το μέτρο θα πρέπει να εφαρμοστεί μόνο για περίοδο τριών μηνών.

               (9)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Η Λιθουανία εξουσιοδοτείται να χορηγήσει ενίσχυση για τη σφαγή των ακόλουθων ζώων:

               α)

               χοιριδίων που υπάγονται στον κωδικό ΣΟ 0103 91 10·

               β)

               χοίρων που υπάγονται στον κωδικό ΣΟ 0103 92 19·

               γ)

               θηλυκών χοίρων που υπάγονται στον κωδικό ΣΟ 0103 92 11.

         2.   Η ενίσχυση που προβλέπεται στην παράγραφο 1 χορηγείται μόνον εφόσον πληρούνται οι ακόλουθες προϋποθέσεις:

               α)

               τα ζώα έχουν εκτραφεί στις περιοχές που απαριθμούνται στο παράρτημα των εκτελεστικών αποφάσεων 2014/43/ΕΕ ή 2014/93/ΕΕ ή στο μέρος II του παραρτήματος της εκτελεστικής απόφασης 2014/178/ΕΕ για τις σχετικές περιόδους, ή σε οποιαδήποτε άλλη εκτελεστική απόφαση της Επιτροπής που έχει εκδοθεί για τον σκοπό αυτό, και οι ζώντες χοίροι, συμπεριλαμβανομένων των χοιριδίων, καθώς και το χοίρειο κρέας από ζώα που έχουν εκτραφεί στις περιοχές αυτές υπόκεινται σε ορισμένους περιορισμούς εμπορίας λόγω της αφρικανικής πανώλης των χοίρων·

               β)

               τα ζώα ήταν παρόντα στις περιοχές που αναφέρονται στο στοιχείο α) στις 17 Φεβρουαρίου 2014 ή έχουν γεννηθεί και εκτραφεί μετά την εν λόγω ημερομηνία στις περιοχές αυτές·

               γ)

               τα πρόσθετα προληπτικά μέτρα που θεσπίζονται με την εντολή του Διευθυντή της Υπηρεσίας Τροφίμων και Κτηνιατρικών Θεμάτων αριθ. B1-60 της 17ης Φεβρουαρίου 2014 σχετικά με την επέκταση της ζώνης απομόνωσης για την αφρικανική πανώλη των χοίρων, ή με άλλους εθνικούς κανόνες που εκδίδονται στο πλαίσιο αυτό και επιβάλλουν περιορισμούς στην εμπορία ζώντων χοίρων και χοιρείου κρέατος λόγω της αφρικανικής πανώλης των χοίρων, εφαρμόζονται στην περιοχή στην οποία εκτρέφονταν τα εν λόγω ζώα κατά την ημερομηνία παράδοσής τους στο σφαγείο·

               δ)

               τηρούνται οι κανόνες που θέτουν οι εκτελεστικές αποφάσεις που αναφέρονται στο στοιχείο α) και τα προληπτικά μέτρα που αναφέρονται στο στοιχείο γ)·

               ε)

               οι παραγωγοί χοιρείου κρέατος οι οποίοι υποβάλλουν αίτηση για την ενίσχυση που προβλέπεται στην παράγραφο 1 του παρόντος άρθρου δεν λαμβάνουν την οικονομική συνδρομή για πρόωρη σφαγή που αναφέρεται στο άρθρο 1 παράγραφος 3 της εκτελεστικής απόφασης 2014/236/ΕΕ.

         Άρθρο 2
   Η ενίσχυση που προβλέπεται στο άρθρο 1 («ενίσχυση») θεωρείται έκτακτο μέτρο στήριξης της αγοράς, όπως προβλέπεται στο άρθρο 4 παράγραφος 1 στοιχείο α) του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου (10).
   Άρθρο 3
   1.   Οι παραγωγοί χοιρείου κρέατος μπορούν να υποβάλουν αίτηση για την ενίσχυση όσον αφορά τα ζώα που σφάζονται από τις 17 Φεβρουαρίου 2014 έως τις 16 Μαΐου 2014.
   2.   Η ενίσχυση εκφράζεται ως ποσό ύψους 10,8 ευρώ ανά κεφαλή για τα χοιρίδια που αναφέρονται στο άρθρο 1 παράγραφος 1 στοιχείο α) και ποσό ύψους 30 ευρώ ανά 100 χιλιόγραμμα καταγραμμένου βάρους σφαγίου για τα ζώα που αναφέρονται στο άρθρο 1 παράγραφος 1 στοιχεία β) και γ). Η Επιτροπή μπορεί να προσαρμόσει τα ποσά αυτά ανάλογα με τις εξελίξεις της αγοράς.
   3.   Η ενίσχυση για τα ζώα που αναφέρονται στο άρθρο 1 παράγραφος 1 στοιχεία β) και γ) με βάρος σφαγίου άνω των 100 χιλιόγραμμων δεν υπερβαίνει το ποσό της ενίσχυσης που ορίζεται στην παράγραφο 2 για τους χοίρους με βάρος σφαγίου 100 χιλιόγραμμων.
   4.   Πενήντα τοις εκατό των δαπανών για την ενίσχυση, η οποία καλύπτει μέγιστο σύνολο 7 600 χοιριδίων που αναφέρονται στο άρθρο 1 παράγραφος 1 στοιχείο α) και 700 τόνων σφαγίων χοίρων των ζώων που αναφέρονται στο άρθρο 1 παράγραφος 1 στοιχεία β) και γ) χρηματοδοτούνται από τον προϋπολογισμό της Ένωσης.
   5.   Οι δαπάνες είναι επιλέξιμες για ενωσιακή χρηματοδότηση μόνο αν έχουν καταβληθεί από τη Λιθουανία στον δικαιούχο έως τις 31 Αυγούστου 2014.
   6.   Η ενίσχυση καταβάλλεται από τη Λιθουανία μετά τη σφαγή των ζώων που αναφέρονται στο άρθρο 1 παράγραφος 1, και μετά από την ολοκλήρωση των ελέγχων σύμφωνα με το άρθρο 4.
   Άρθρο 4
   1.   Η Λιθουανία λαμβάνει όλα τα αναγκαία μέτρα, συμπεριλαμβανομένων διεξοδικών διοικητικών και φυσικών ελέγχων, για να διασφαλίσει την τήρηση των όρων που προβλέπονται στον παρόντα κανονισμό. Επιπλέον, οι λιθουανικές αρχές:

               α)

               επιτηρούν τη μεταφορά των ζώων από την εκμετάλλευση στο σφαγείο με τη χρήση τυποποιημένων καταλόγων ελέγχου στους οποίους ενσωματώνονται τα δελτία ζύγισης και μέτρησης, καθώς και η προέλευση και ο προορισμός των ζώων·

               β)

               διασφαλίζουν ότι το κρέας που προέρχεται από ζώα για τα οποία χορηγείται ενίσχυση υπόκειται στους περιορισμούς που ισχύουν για τις περιοχές που αναφέρονται στο άρθρο 1 παράγραφος 2 στοιχείο α)·

               γ)

               πραγματοποιούν, τουλάχιστον μία φορά ανά ημερολογιακό μήνα, διοικητικούς και λογιστικούς ελέγχους σε κάθε συμμετέχον σφαγείο, για να βεβαιωθούν ότι η μεταχείριση όλων των ζώων που παραδόθηκαν, και για τα οποία μπορεί να υποβληθεί αίτηση ενίσχυσης, από τις 17 Φεβρουαρίου 2014 ή από τη στιγμή που διενεργήθηκε ο τελευταίος σχετικός έλεγχος, καθώς και το κρέας που προέρχεται από αυτά, ήταν σύμφωνη με τις διατάξεις του παρόντος κανονισμού·

               δ)

               προβλέπουν επιτόπιους ελέγχους και λεπτομερείς εκθέσεις σχετικά με τους ελέγχους αυτούς, στις οποίες αναφέρονται ιδίως:

                           i)

                           το βάρος και ο αριθμός των χοιριδίων και των αρσενικών και θηλυκών χοίρων ανά παρτίδα που μεταφέρθηκαν από την εκμετάλλευση, η ημερομηνία και ώρα μεταφοράς και άφιξής τους στο σφαγείο,

                           ii)

                           ο αριθμός των χοιριδίων, των χοίρων και των χοιρομητέρων που εσφάγησαν στο σφαγείο, η άδεια μεταφοράς των ζώων, και για τους χοίρους και τις χοιρομητέρες το βάρος κάθε σφαγίου καθώς και, για τα ζώα που σφάζονται από την έναρξη ισχύος του παρόντος κανονισμού, οι αριθμοί σφραγίδας των μέσων μεταφοράς για τα ζώα αυτά.

         2.   Οι έλεγχοι και οι επαληθεύσεις που αναφέρονται στην παράγραφο 1 διενεργούνται πριν από την καταβολή της ενίσχυσης. Η Λιθουανία ενημερώνει την Επιτροπή για τα μέτρα και τους ελέγχους που θεσπίζει σύμφωνα με το παρόν άρθρο, το αργότερο 10 ημέρες μετά την έναρξη ισχύος του παρόντος κανονισμού.
   Άρθρο 5
   1.   Η Λιθουανία κοινοποιεί στην Επιτροπή, κάθε Τετάρτη, τις ακόλουθες πληροφορίες για την προηγούμενη εβδομάδα:

               α)

               τον αριθμό των χοιριδίων, τον αριθμό των χοιρομητέρων και τον αριθμό των άλλων χοίρων που παραδίδονται στο σφαγείο σύμφωνα με τον παρόντα κανονισμό, καθώς και το συνολικό βάρος σφαγίου για χοιρομητέρες και χοίρους που αναφέρονται στο άρθρο 1 παράγραφος 1 στοιχεία β) και γ)·

               β)

               τις εκτιμώμενες χρηματοοικονομικές δαπάνες για κάθε κατηγορία ζώων που αναφέρεται στο άρθρο 1 παράγραφος 1.

         Η πρώτη κοινοποίηση αφορά τα ζώα που παραδόθηκαν στα σφαγεία από τις 17 Φεβρουαρίου 2014 σύμφωνα με τον παρόντα κανονισμό. Η υποχρέωση που προβλέπεται στο πρώτο εδάφιο ισχύει μέχρι τις 21 Μαΐου 2014.
   2.   Το αργότερο μέχρι τις 30 Ιουνίου 2014, η Λιθουανία υποβάλλει στην Επιτροπή λεπτομερή έκθεση σχετικά με την εφαρμογή του παρόντος κανονισμού, καθώς και λεπτομέρειες σχετικά με τη διενέργεια των ελέγχων, επαληθεύσεων και εποπτείας που ασκούνται σύμφωνα με το άρθρο 4.
   Άρθρο 6
   Στο άρθρο 1 παράγραφος 2 του εκτελεστικού κανονισμού (ΕΕ) αριθ. 324/2014, προστίθεται το ακόλουθο στοιχείο δ):

               «δ)

               οι παραγωγοί χοιρείου κρέατος οι οποίοι υποβάλλουν αίτηση για την ενίσχυση που προβλέπεται στην παράγραφο 1 του παρόντος άρθρου δεν λαμβάνουν την οικονομική συνδρομή για πρόωρη σφαγή που αναφέρεται στο άρθρο 1 παράγραφος 3 της εκτελεστικής απόφασης 2014/236/ΕΕ της Επιτροπής (11).

         Άρθρο 7
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 25 Απριλίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 347 της 20.12.2013, σ. 671.

      (2)  Οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων (ΕΕ L 192 της 20.7.2002, σ. 27).

      (3)  Εκτελεστική απόφαση 2014/43/ΕΕ της Επιτροπής, της 27ης Ιανουαρίου 2014, για ορισμένα προσωρινά μέτρα προστασίας σχετικά με την αφρικανική πανώλη των χοίρων στη Λιθουανία (ΕΕ L 26 της 29.1.2014, σ. 44).

      (4)  Εκτελεστική απόφαση 2014/93/ΕΕ της Επιτροπής, της 14ης Φεβρουαρίου 2014, για ορισμένα μέτρα προστασίας σχετικά με την αφρικανική πανώλη των χοίρων στη Λιθουανία (ΕΕ L 46 της 18.2.2014, σ. 20).

      (5)  Εκτελεστική απόφαση 2014/178/ΕΕ της Επιτροπής, της 27ης Μαρτίου 2014, σχετικά με τα μέτρα ελέγχου της υγείας των ζώων όσον αφορά την αφρικανική πανώλη των χοίρων σε ορισμένα κράτη μέλη (ΕΕ L 95 της 29.3.2014, σ. 47).

      (6)  Εντολή του διευθυντή της Υπηρεσίας Τροφίμων και Κτηνιατρικών Θεμάτων αριθ. B1-60 της 17ης Φεβρουαρίου 2014 σχετικά με την επέκταση της ζώνης απομόνωσης για την αφρικανική πανώλη των χοίρων·

      (7)  Εκτελεστική απόφαση 2014/236/ΕΕ της Επιτροπής, της 24ης Απριλίου 2014, σχετικά με τη χορήγηση χρηματοδοτικής συνδρομής από την Ένωση για την ενίσχυση της εποπτείας και άλλα μέτρα έκτακτης ανάγκης που εφαρμόζονται στην Εσθονία, τη Λετονία, τη Λιθουανία και την Πολωνία κατά της αφρικανικής πανώλης των χοίρων (ΕΕ L 125 της 26.4.2014, σ. 86).

      (8)  Εντολή του διευθυντή της Υπηρεσίας Τροφίμων και Κτηνιατρικών Θεμάτων της Λιθουανίας αριθ. B 1-384 της 11ης Ιουλίου 2011.

      (9)  Εκτελεστικός κανονισμός (ΕΕ) αριθ. 324/2014 της Επιτροπής, της 28ης Μαρτίου 2014, για τη θέσπιση έκτακτων μέτρων στήριξης για την αγορά χοιρείου κρέατος στην Πολωνία (ΕΕ L 95 της 29.3.2014, σ. 24).

      (10)  Κανονισμός (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (ΕΕ L 347 της 20.12.2013, σ. 549).